Kripos-rapport: Fem alvorlige trusler mot Norge
Norge kan bli et transittland for kriminelle nettverk, ifølge en ny rapport fra politiet. Rapporten peker på trusler fra flere utenlandske kriminelle nettverk. – Vi ser at det er en alvorlig situasjon der Norge kan bli et transittland for narkotika, og at både politiet, Tolletaten og andre samfunnsaktører må samarbeide og jobbe målrettet for å motvirke denne utviklingen, sier leder Eivind Borge for etterforskningsavdelingen ved Kripos. Dette er en av de betydelige truslene for Norge i 2024, ifølge Kripos. – Rekordbeslag av kokain på Østlandet i første halvdel av 2023 viser at den såkalte «kokaintsunamien» fra Sør-Amerika mot Europa også har potensialet til å treffe Norge med styrke, heter det i rapporten. Økt trussel fra utlandet Samtidig peker rapporten på trusselen fra svenske, marokkanske, albanskspråklige og litauiske kriminelle nettverk. – Dette er nettverk vi ser har et transnasjonalt perspektiv, som opererer i Norge. Flere av disse har direkte kontakt med narkotikakartell i Sør-Amerika, og forsyner norske kriminelle nettverk med narkotika, sier Borge. – De er høyst profesjonaliserte, og leverer forskjellige typer tjenester i den kriminelle verdikjeden. Vi ser også at flere av nettverkene har kontroll på store deler av denne verdikjeden selv, legger han til. Om få uker kommer politiets årlige trusselvurdering, hvor politiet vil redegjøre nærmere for hvordan trusselen fra organisert kriminalitet i Europa aldri har vært høyere, opplyser Kripos videre. – Dette blant annet på grunn av økt profesjonalisering, grensekryssende samarbeid og stadig mer komplekse forretningsmodeller, sier leder Ole Jørgen Arvesen for avdeling for fellesoperative tjenester. – Svært krevende kontrolloppgave Fjoråret ble et rekordår for kokainbeslag i Norge. Den norske tolletaten står i første linje i smuglingsbekjempelsen, understreker tolldirektør Øystein Børmer. – En trend med Norge som transittland, ikke minst sjøveien, vil stille oss overfor nye og store utfordringer i Tolletaten. Norge har verdens nest lengste kystlinje, noe som gjør dette til en svært krevende kontrolloppgave for oss, sier han.
For første gang publiseres en offentlig versjon av den årlige rapporteringen om kriminelle nettverk i Norge. Rapporten peker på fem konkrete og alvorlige trusler mot Norge. Trusler fra flere utenlandske kriminelle nettverk, inkludert svenske, marokkanske, albanskspråklige og litauiske. I tillegg kan Norge bli et transittland for narkotika. Om få uker kommer politiets årlige trusselvurdering. Trusselen fra organisert kriminalitet i Europa har aldri vært høyere, ifølge Kripos.